《听教坊旧妓郭芳卿弟子陈氏歌》
明代·高启

文皇在御升平日，上苑宸游驾频出。仗中乐部五千人，能唱新声谁第一？

燕国佳人号顺时，姿容歌舞总能奇。中官奉旨时宣唤，立马门前催画眉。

建章宫里长生殿，芍药初开敕张宴。龙笙罢奏凤弦停，共听娇喉一莺啭。

遏云妙响发朱唇，不让开元许永新。绣陛花惊飘艳雪，文梁风动委芳尘。

翰林才子山东李，每进新词蒙上喜。当筵按罢谢天恩，捧赐缠头蜀都绮。

晚出银台酒未销，侯家主第强相邀。宝钗珠袖尊前赏，占断春风夜复朝。

回头乐事浮云改，瘗玉埋香今几载。世间遗谱竟谁传，弟子犹怜一人在。

曾记《霓裳》学得成，朝元队里艺初呈。九天声落千人听，丹凤楼前月正明。

狭邪贵客回车马，不信芳名在师下。风尘一旦禁城荒，谁是花前听歌者。

从此飘零出教坊，远辞京国客殊方。闭门春尽无人问，白发青裙不理妆。

相逢为把双蛾蹙，《水调》、《梁州》歌续续。江南年少未曾闻，元是当时供奉曲。

朝使今年海上归，繁华休说乱来非。梨园散尽宫槐落，天子愁多内宴稀。

始知欢乐生忧患，恨杀韩休老无谏。伤心不见昔人歌，汾水秋风有飞雁。

此日西园把一卮，感时怀旧尽成悲。含情欲为秋娘赋，愧我才非杜牧之。

作者简介：高启（1336－1374），汉族，元末明初著名诗人，文学家。字季迪，号槎轩，长洲（今江苏苏州市）人。元末隐居吴淞青丘，自号青丘子。高启才华高逸，学问渊博，能文，尤精于诗，与刘基、宋濂并称“明初诗文三大家”，又与杨基、张羽、徐贲被誉为“吴中四杰”，当时论者把他们比作“初明四杰”。又与王行等号“北郭十友”。明洪武初，以荐参修《元史》，授翰林院国史编修官，受命教授诸王。擢户部右侍郎，力辞不受。苏州知府魏观在张士诚宫址改修府治，获罪被诛。高启曾为之作《郡治上梁文》，有“龙蟠虎踞”四字，被疑为歌颂张士诚，连坐腰斩。著有《高太史大全集》《凫藻集》等。